פייר פוליאב

פייר מרסל פוליאב (באנגלית Pierre Marcel Poilievre; נולד ב-3 ביוני 1979) הוא פוליטיקאי קנדי, מנהיג המפלגה השמרנית של קנדה ומנהיג האופוזיציה מאז 2022. הוא משמש כחבר בית הנבחרים של קנדה מאז 2004. פוליאב נולד בקלגרי שבקנדה. הוא למד באוניברסיטת קלגרי והשלים תואר ביחסים בינלאומיים. עבד תחת מנהיג מפלגת הברית הקנדית סטוקוול דיי, שהשתלבה במפלגה השמרנית ב-2003. פוליאב נבחר לראשונה לבית הנבחרים של קנדה ב־2004. אחרי ששימש במספר תפקידים פרלמנטריים תחת ראש הממשלה סטיבן הרפר בין 2006 ל-2013, הוא שימש כשר לענייני רפורמה דמוקרטית בממשלת הרפר בין 2013 ל־2015. בין 2017 ל-2022 הוא שימש כשר האוצר בממשלת הצללים. ב-2022 הוא התמודד על מנהיגות המפלגה השמרנית הקנדית וזכה בה. פוליאב תיאר את עצמו כליברטריאן. פייר מרסל פוליאב נולד ב-3 ביוני 1979, בקלגרי שבאלברטה, לאם בת 16. זמן קצר לאחר שנולד, אומץ על ידי זוג מורים, מרלן ודונלד פוליאב שעברו לקלגרי מססקטון. אביו, ממוצא קנדי-צרפתי, הנחיל לו את אהבת השפה הצרפתית. הוא גדל במשק בית קתולי צנוע בפרברי קלגרי, התחרה בין היתר בהוקי קרח ובהאבקות ויצא לטיולי קמפינג עם אחיו הצעיר, פטריק, בן לאותה אם ביולוגית, שאומץ גם הוא על ידי הזוג פוליאב. בגיל 14 נאלץ להפסיק את העיסוק בהאבקות עקב דלקת בגידי הכתף. בעקבות הפציעה, פוליאב המשועמם הצטרף לאימו למפגש של השמרנים של אלברטה. כתוצאה מכך, החל להתעניין בפוליטיקה והחל לקרוא ספרים בנושא, ביניהם הקפיטליזם והחופש של מילטון פרידמן, ספר שהשפיע רבות על הפוליטיקה שלו. המודעות הפוליטית שפיתח הביאה אותו להפוך פעיל פוליטית בגיל 17 ולהביע התנגדות למדיניות הממשלה הליברלית ששלטה בקנדה אז, בהשתתפות במפגשים פוליטיים, בפגישות עם אזרחים במהלך קמפיינים, בראיונות, בכתיבת מכתבים לעיתון ובהשתתפות בניהול מחוז הבחירה. ב-1996, שבוע לאחר יום הולדתו ה-17 נשלח כנציג המפלגה לכנס בוונקובר. בילדותו עבד כמחלק עיתונים. משפחתו סבלה מהריבית הגבוהה בשנות ה-80 של המאה העשרים ונאלצה להתיק את מקום מגוריהם כיוון שלא עמדו בתשלומי המשכנתה. עוד באמצע שנות העשרה שלו, הוריו נפרדו, ומאוחר יותר אביו יצא מהארון. למרות שבאמצע שנות ה90 של המאה העשרים היו רק מעט פוליטיקאים או ידוענים הומוסקסואלים שחשפו בציבור את נטיתם, חבר של פוליאב מספר שכבר בגיל 18 הוא מעולם לא הפגין חוסר נוחות בנושא. הוא החל את לימודיו ביחסים בינלאומיים באוניברסיטת קלגרי, שם גם כיהן בנשיא מועדון השמרנים בקמפוס, אולם הפסיק את לימודיו בשנת 2002 כשעבר לאוטווה והשלים את התואר רק שש שנים מאוחר יותר. בשנות העשרים שלו עבר מקלגרי לאוטווה, וב-2003 הקים חברה בשם 3D Contact Inc, עם שותפו העסקי ג'ונתן דניס, שלימים מונה לשר בקבינט של אלברטה. החברה שלהם התמקדה במתן שירותי תקשורת פוליטית, סקרים ומחקר. בבחירות 2004 התמודד מטעם המפלגה השמרנית כנציג אזור הבחירה שלו אל מול שר המשפטים מהמפלגה הליברלית, דיוויד פרט, וזכה להיות צעיר חברי הפרלמנט הקנדי, בהיותו בן 25. לאחר שמילא תפקיד מזכיר פרלמנטרי בענייני כספים, מונה למזכיר פרלמנטרי לראש הממשלה סטיבן האפר. הוא נקרא תכופות להגנה על מדיניות הממשלה בפרלמנט. הוא כמעט שאיבד את מישרתו כאשר ב-2008 יצא בביקורת נגד דברי ראש הממשלה הרפר שהתנצל התנצלות היסטורית בפני העמים הילידים של קנדה על חלקה של המדינה בפרשת הפנימיות של העמים הילידים. פוליאב ננזף קשות ונאלץ להתלוות לראש הממשלה בהתנצלות פומבית על דבריו. יש האומרים שאירוע זה הוא שלימד את פוליאב לברור את מילותיו בקפידה יתירה. מעט לאחר יום הולדתו ה-34, מונה פוליאב לשר זוטר לענייני רפורמה דמוקרטית. אפילו כשמונה לתפקיד שר התעסוקה ב-2015, והיו לרשותו עוזרים רבים, השתדל לא להאציל סמכויות אלא רק להטיל משימות. בפרט, נהג לשלוט בתקשורת ואף לעיתים לנסח בעצמו הודעות לעיתונות. ב-2017 מונה לשר האוצר בממשלת הצללים של המפלגה, ונוכחותו החלה להיות מורגשת ברשתות החברתיות. בראשית-2021, היה מהראשונים להתריע על עליית הסיכון לאינפלציה מזיקה. מספר חודשים לפני הבחירות של 2021, העביר אותו ראש המפלגה ארין אוטול מתפקידו זה אך מינה אותו מחדש לאחר הבחירות. מחאת נהגי המשאיות כנגד מדיניות הקורונה הייתה רגע מכונן בקריירה של פוליאב, כאשר החל לקדם מדיניות שתאפשר לנהגים לא מחוסנים לחצות את הגבול עם ארצות הברית, והציג את המוחים כפעילי חופש היוצאים כנגד מדיניותו הכלכלית של ראש הממשלה טרודו, וימים ספורים לאחר מכן החל פוליאב את המערכה על ראשות המפלגה. פוליאב בנה את המותג שלו ברשתות החברתיות בעצמו, וב-2022 הגיע ל-430,000 עוקבים בטוויטר ונחשב לאחד הפוליטיקאים הקנדיים בעלי מספר העוקבים הגדול ביותר ברשתות החברתיות. לאורך כל הקריירה הפוליטית שלו, הוא שש אלי קרב פוליטי ואינו מוותר, אם כי התרכך לאורך השנים. מבקריו כינו אותו "דונאלד טראמפ" הקנדי, בגלל הרטוריקה שלו, אולם בשונה מטראמפ, הוא אינו יוצא כנגד מהגרים ודבריו מחושבים. לאחר שנבחר למנהיג המפלגה השמרנית של קנדה, תיארו אותו עיתונאים כליברלי בתחום ההפלות, ובעד מהגרים. הוא יצא חוצץ נגד 'מדיניות המגדר הקיצונית' של ג'סטין טרודו. במהלך מלחמת חרבות ברזל גינה פוליאב את פעולות חמאס, ותמך בזכות ישראל להגן על עצמה. הוא גם גינה את תלונת דרום אפריקה נגד ישראל בגין רצח עם בבית הדין הבין-לאומי לצדק, ואמר שהתביעה הזאת היא התקפה חסרת בושה ושקרנית נגד מדינת ישראל והעם היהודי. ב-7 באוקטובר 2024, במלאות שנה לשבת השחורה, פוליאב העלה ציוץ בטוויטר עם נאום הזדהות ארוך עם ישראל, ושנפתח במילים "עם ישראל חי!" בתעתיק לאנגלית. פוליאב אומר כי שמו מבוטא “paul-ee-EV”, ללא הסיומת "re" המופיעה בשמו בלועזית. ב-2017 נישא לאנאידה לבית גליאנדו מהגרת מונצואלה, ולהם בן ובת. ילדיהם גדלים כדוברי צרפתית כשפה ראשונה, ספרדית כשפה שניה ואנגלית כשפה שלישית. תחביבו היחיד הוא אימון בחדר כושר. מדיה וקבצים בנושא פייר פוליאב בוויקישיתוף פייר פוליאב, ברשת החברתית פייסבוק פייר פוליאב, ברשת החברתית אקס (טוויטר) פייר פוליאב, ברשת החברתית אינסטגרם פייר פוליאב, סרטונים בערוץ היוטיוב הגיית שם משפחתו כפי שניתן לשמוע ב- Keep the heat on, take the tax off, סרטון בערוץ "Pierre Poilievre", באתר יוטיוב, 21 בפברואר 2023 Shannon Proudfoot, Why is Pierre Poilievre so angry?, Macleans.ca, ‏10 במרץ 2022 (באנגלית) House of Commons, lop.parl.ca (באנגלית) Campbell Clark, The making of Pierre Poilievre, conservative proselytizer, The Globe and Mail, ‏16 בספטמבר 2022 (באנגלית) Pascal Vachon, Pierre Poilievre devient le nouveau chef du Parti conservateur - ONFR, ONFR, ‏10 בספטמבר 2022 (בצרפתית) Christopher Cheung, The Churches of Pierre Poilievre | The Tyee, ‏22 ביולי 2024 Pierre Poilievre: Quick facts about the Conservative leadership candidate, ‏5 בספטמבר 2022 דעותיו של המנהיג החדש של מנהיג השמרנים באתר פוליטיקו באנגלית Brennan MacDonald, CBC News, Hamas determined to maximize Israeli and Palestinian deaths, Poilievre says, ‏12 בינואר 2024 Brennan MacDonald · CBC News, Trudeau says Canada supports the UN court but not necessarily genocide claim against Israel, ‏12 בינואר 2024 [1], 7.10.2024, טוויטר ערך זה הוא קצרמר בנושא קנדה. אתם מוזמנים לתרום לוויקיפדיה ולהרחיב אותו.